記夢
作者：周密
朝代：宋

paragraphs: 剛風吹翠冰，倒景浮玄樞。
蕭臺萬八千，上有真仙居。
冰綃絅清氣，寶笈龕瓊書。
至人青瑶冠，風動雲霞裾。
顧我一笑粲，勺以青琳腴。
泠冷徹崑崙，肝鬲生明珠。
玉童發清謠，引鶴開金鋪。
授我碧露牋，字字如瓊琚。
跽受九拜起，雲氣隨捲舒。
靈文眩五色，奧語探皇初。
青高不可極，玄晤常集虛。
玉苗日茂茂，珠蕊春如如。
天妙不費言，悟解超仙衢。
飛樓入紫翠，笑語多天姝。
馴龍耕玉田，小鳳扶金車。
香滿十二簾，春動紅流蘇。
脩欄瞰雲雨，黄道通清都。
憶昔遊五城，十載纔須臾。
正坐一念差，不覺秋塵汙。
華池滌凡髓，重佩三元符。
凜凜不可留，欲去還踟躕。
仰天發長嘯，萬竅皆笙竽。
約我更百年，來此騎鯨魚。